Svensk politi skulle i flere år have skjult, at mange unge piger systematisk blev seksuelt krænket, chikaneret og antastet på en populær festival i Stockholm

Grupper af mænd skulle have omringet, antastet, chikaneret og seksuelt krænket en lang række unge kvinder og piger på en populær svensk ungdomsfestival i Stockholm ved navn 'We are Sthlm'. Det er først kommet frem nu, beretter det svenske medie Dagens Nyheter, efter at svensk politi har mørkelagt oplysningerne i to år.

Dagens Nyheter har fået fat i flere interne politirapporter, der beskriver overgrebene, og hvis oplysninger skulle være blevet holdt skjult fra offentligheden.

'Problematikken går på unge mænd, der gnider sig mod unge piger blandt publikum ligesom i foregående år', står der i et internt notat fra august sidste år.

- Vi burde helt sikkert have berettet om dette, oplyser politiets pressemedarbejder Wolf Gyllander til Dagens Nyheter.

Kastede sig over pigerne

En af de piger, der blev krænket på festivalen, fortæller til mediet, at de blev omringet af unge mænd og drenge og seksuelt forulempet, så snart de trådte ind mellem publikum under en koncert.

- De omringede en af ​​mine veninder, som faldt ned, og derefter kastede de sig over hende. De brød sig ikke om, at man sagde nej, eller at man havde en kæreste, fortæller den 15-årige pige.

Interne notater

I et internt notat fra en tidligere festival skriver politiet, at der var relativt mange anmeldelser om chikane og seksuelle overgreb fra piger i forhold til hvor mange mennesker, der var til stede. Men det blev holdt skjult.

'Der har været relativt få forbrydelser og anholdelser, tager man antallet af festivaldeltagere i betragtning', står der i stedet i den officielle rapport.

En anonym politimand fra Stockholms politi udtaler til Dagens Nyheter, at nogle af de yngste piger kun var 11-12 år gamle.

- Jeg ville aldrig have ladet min egen datter til festivalen, hvis jeg vidste, hvad der skete, siger politimanden til mediet.

Nye højder

Stockholm bys eventmanager Roger Ticoalu udtaler til det svenske medie Expressen, at der altid har fundet seksuelle overgreb sted på festivalen, men at det i 2014 nåede helt nye højder.

- Jeg kalder det et katastrofal fænomen, som vi i Sverige ikke kunne have været forberedt på, ligesom mange andre ting i det forløbne år, siger han.

Man mistænker 50 unge mænd og drenge for at stå bag overgrebene, og i en politirapport står der, at man anser gerningsmændene for at være flygtningebørn hovedsageligt fra Afghanistan. De unge mænd skulle desuden have bestjålet pigerne for mobiltelefoner under krænkelserne.

- Det er et ømt punkt. Nogle gange tør vi ikke sige, at det er, fordi vi mener, det spiller Sverigedemokraterna i hænderne. Vi må tage dette i politiet, siger Peter Agren, Södermalm politichef, til Dagens Nyheter.

Sagen kommer frem ikke lang tid efter masse-overgrebene i den tyske by Köln, hvor over 500 kvinder har anmeldt at være blevet seksuelt krænket og antastet af et stort antal mænd nytårsaften.